প্রধানমন্ত্রীগী লোইশঙ
প্রধান মন্ত্রীনা নেস্নেল কেদেত কোর রেল্লীদা থমখিবা ৱারোলগী মনিপুরী ৱাহন্থোক
ঐহাক্কী মন্ত্রী মন্দলগী মরুপ, শ্রী রাজনাথ সিংহজী, শ্রীপদ য়েসো নাইকজী, দিফেন্স স্তাফকী চীফ, জেনেরেল বিপিন রাৱতজী, অর্ম্দ ফোর্স অহুমগী সেনিয়র ওফিসিএল, দিফেন্স সেক্রেতরী, নেস্নেল কেদেত কোরগী দাইরেক্তর জেনেরেল, ঐখোয়গা অফবা মরী লৈনবা লৈবাক্কী মীথুংলেন অমসুং লৈবাক্কী তোঙান-তোঙানবা মফমদগী লাক্লিবা এন.সি.সি.গী নহা ওইরিবা মরুপশিং!
ঐহাক্না খ্বাই পুম্নমকপু থৌরম অসিগীদমক্তা অহানবমক্তদা থাগৎচরি।
অদোম্না রিপব্লিদ দে পেরেদতা নীংথিবা পরফোর্মেন্স উৎখিবা অমসুং সোসিএল সর্ভিস নত্ত্রগা স্পোর্ত্তা ওইরো, মরী লৈনবা থৌওং পাংথোকখিবা অমদি মায় পাকপা খুদিং অসি য়াম্না থাগৎনীংঙাইনি।
ঐহাক্না ঙসি মনা ফংখিবা মরুপ খুদিংবু থাগৎপগা লোয়ননা য়াইফ পাউজেল পীজরি। ঐখোয়গী য়ুম্লোন্নবা অমসুং অফবা মরী লৈনবা লৈবাক্কী কেদেত কয়াসু য়ুথ এক্সচেঞ্জ প্রোগ্রামগী মখাদা ঙসিগী থৌরমসিদা হৌজিক য়াওরি। ঐহাক্না মখোয়বুসু তরাম্না ওক্লি।
মরুপশিং,
এন.সি.সি. হায়বসি নহাশিংগী মরক্তা দিসিপ্লিন হেন্না লৈহন্নবা, অচেৎপা অনীংবা লৈহন্নবা অমসুং লৈবাক্কীদমক্তা থৱাই হকচাং য়াওনা খলহন্নবা শক্তি লৈবা লুপ অমনি। হায়রিবা সেন্তিমেন্তশিং অসিগা লৈবাক চাউখৎপগা হকথেংননা মরী লৈনৈ।
নহাশিংগী মরক্তা থকসি খাসি, খাঙবা কনবা, থাজবা য়াবা অমসুং থৱাই য়াওবগী মতৌ চেনবা মতমদা লৈবাক অমনা খোঙজেল য়াঙনা চাউখৎপদা কনানসু থিংবা ঙম্লোই।
মরুপশিং,
ভারত অসি মালেমদা ঙসি নহা ওইরিবা লৈবাক অমনি হায়না খন্নরি। লৈবাক অসিগী অপুনবা মীশিংগী ৬৫% হেনবদি চহি ৩৫গী মখাদা লৈবা ঙাক্তনি।
ঐখোয়গী লৈবাক অসিনা নহা ওইবসিদা ঐখোয়না চাউথোকচরি, অদুবু লৈবাক অসিনা নহা ওইবগী ৱাখল চেলহনবা হায়বসিসু ঐখোয়গী থৌদাং ওইগদবনি।
নহা ওইবা ৱাখল চেনবা হায়বসি করিনো?
মশা চোকথবা মীওইশিংনা লৈবাক্কীদমক্তা খনবা নত্ত্রগা চাউখৎনবা হোৎনবা ঙমদে। মখোয়না করি তৌই হায়বা অদোম উরবরা?
হৌজিক লৈরিবসিগুম্না য়ান-য়ানবা লৈরগা লোইরে!!!
হৌজিক ঙৈহাক্তা পোত্থাথোক্কেদা!!!
হয়েং য়েংলগা লোইরে!!!
করিগী হাথু হাথু তৌদোইনো, ঙৈহাক ঙাইগে, হয়েং তৌগে!!!
মরুপশিং,
মসিগুম্বা থৌওংদা থাজবা মীওইগী হয়েং কোদৌনুংদা লাক্তে।
মখোয়শিংদি মশাগী ওইজবখক উবনি।
অদোম্না মসিগুম্বা মীওই অসি অয়াম্বা মফমদা থেংনগনি।
নহা ওইবা ঙসিগী ভারতনা মসিগুম্বা ৱাখল য়াগে কৈদৌনুংদা খন্দে। নীংতম্বা ফংলবা চহি কয়া ফারবা ফাওবদা মান্নবা চৎনবীদা অদুমক লৈরিবা করিগীনো হায়না মখোয়না খল্লি। ঐখোয়গী অশোইবশিং অসিগা অদুমক চৎমিন্নদুনা লৈরিবা করিগীনো?
মখোয়না মীরমদা চৎলি, মালেম্বু য়েংই অমসুং দিকেদ কয়াদগী ভারত্তা লৈরক্লবা শিংনবা কয়া মশক খঙদোকই।
মখোয়না হায়রিবা শিংনবশিং মশাবু মায়থীবা পীহন্দে।
মহাক্না লৈবাক অসিদা অহোংবা পুরকপা পাম্মি, লৈরিবা ফিভমশিংবু হোংদোক্নীংই।
মরম অদুনা, হান্নগুম্বা খাঙদুনা লৈররোই হায়না ৱারেপ লৌরে। শিংনবশিং মাইয়োক্নগে খল্লে।
মসি নহাশিংগী ৱাখল্লোন্নি, নহা ওইবা ৱাখল্লোন হায়বসি মসিনি, নহা ওইবা ভারত হায়রিবসি মসিমক্নি।
নহা ওইরিবা ভারতসিনা মমাংগী চৎনবীশিংদগী নান্থোক্কদবনি হায়বসিদা খ্বাইদগী অহানবা মিৎয়েং চঙলি, লৈবাক্কী হৌজিক্কী মতমসিদা অহোংবা পুরক্কদবনি খল্লি অমসুং লৈবাক্কী য়ুম্বী মপাঙ্গল লৈহন্দুনা খোঙজেল য়াঙবা চাউখৎ থৌরাং লৈগদবনি হায়না খল্লি। অদুগা, হায়রিবা নহা ওইরিবা ভারত অসিনা লৈবাক্কী ৱারেপ খুদিংনা তুংগী চারোন শুরোনগী কান্নবা পীগদবনি হায়রি।
মমাংগী শিংনবশিংগা মাইয়োক্নবা ঙম্নবা ঐখোয়না অমত্তা ওইনা হোৎনমিন্নবা তাবনি, হৌজিক মতমগী তঙাই ফদবা অমসুং তুংগী মতমগী মখা পোন্না চৎপা তাবনি।
মরুপশিং,
অদোম্না এন.সি.সি. য়াওরবা মতুংদা হোৎনবগী চাং য়াম্না হেনগৎলে। করিগুম্বা অমা হৌদোকপা মতমদা, অদোম্না মাং থানা থোক্লকই। অদোম্না পুং কয়া দ্রিল প্রেক্তিস তৌই অমসুং ইশাগী লাইরিক লাইশুসু অদুমক মান্ননা হোৎনৈ। ঐখোয়না লাইরিকসু পাগনি অসুং লৈবাক্কীদমক্তা করিগুম্বা খরসু পাংথোক্কনি হায়না খল্লি।
অদুগা, অদোম্না মপান্দগী ফংলিবা ফিভমসিনা করিনো?
মফম অমদা তেরোরিস্তনা লান্দাবদগী মীচম কয়াগী পুন্সি মাঙই, নাক্সালশিংনা তন্নেল অমা থুগাইবা মতমদা জৱান কয়াগী পুন্সি মাঙই। তোঙানবা পাম্বা মীওইশিংনা ৱারোল কয়া থম্মি, ভারতকী মাইয়োক্তা হু কাম্মি, অদুগা তিরঙ্গাবু থওই উইশিত্তে। ঐখোয়না থৌওংশিং অসি য়াগে কৈদৌনুংদা খন্দে। মসিগীদমক্তা নহা ওইরিবা ভারতনা শেম শাদে। অনৌবা ভারতনা মসিগীদমক্তা শেম শাদে।
মরুপশিং,
করিগুম্বা লাইনা অমা মতম শাংনা লাইয়েংথোক্তনা লৈরবদি, মসিনা হকচাংগী শরুক অমা ওইরকই। মান্নবা ফিভমসিমক ঐখোয়গী লৈবাক্তা থোক্লে। লৈবাক অসিবু লাইনা কয়া অমনা শোকহল্লে, অদুনা অয়াম্বা মতমদা লাইনাশিং অসিগা মাইয়োক্নদুনা লৈরি। ঐখোয়না করিগীদমক্তা মসিগুম্বা ফিভমগা লোয়ননা অদুমক লৈগদৌরিবনো? ঐখোয়না লাইনাশিং অসিবু চহি কয়া খাঙখিসি হায়রিবনো? ঐখোয়না পুম্নমক অসিবু কয়াম কুইনা উশিন্নদনা লৈখিদোইনো?
অমুক্তা খন্থসি।
লৈবাক্না নীংতম্বা হেক ফংবদগী কাশ্মিরগী শিংনবা লৈরক্লি। শিংনবা অসিগী ৱারোইশিন পুরক্নবা করি পাংথোকখ্রগে? ইমুং অমা অনি অমসুং পার্তী অমা অনিনা শিংনবশিং অসিগী ৱারোইশিন পুরকপগী মহুত্তা মসিবু য়োক্তুনা থম্বদা মিৎয়েং চঙদুনা লাক্লি।
মদুনা করি পুরকই? তেরোরিজম্না কাশ্মিরবু মাঙহল্লে অমসুং মখোয়গী মখুত্তা মীচম কয়াগী পুন্সি মাঙহল্লে।
মফম অমগী মীয়াম লাখ কয়াবু অহিং অমখক্তদা মফমদু থাদোক্তুনা চৎখ্রো হায়রকপা অমসুং সরকারনসু মসিগীদমক্তা করিমত্তা তৌবীদবা মতমদা মখোয়না করি খল্লগনি অদোম খঙবা ঙমবরা?
তেরোরিজম্বু পুক্নিং থৌগৎহনখিবদি মসিগুম্বা ৱাখল্লোন অসিনি। তসেংবা থৌরাংদি লৈঙাক অমসুং লৈবাকপু মপাঙ্গল শোন্থহনবনি।
কাশ্মিরগী ফিভম অসিবু ঐখোয়না মসিমক অদুম লৈহন্সি হায়বরা?
মরুপশিং,
আর্তিকল ৩৭০বু কাশ্মিরদা মতম খরগী খোঙথাং ওইনা চৎনহনখিবনি। সংবিধান্নসু মসিবু মতম খরগী খোঙথাংনি হায়রিবনি। অদুবু, দিকেদ কয়া হৌখ্রে, সংবিধান্না মতম খরখক্কিনি হায়রিবসি লৌথোকপগী থৌনাসু কনা অমত্তনা উৎনদে।
মসিগী মরম চপ মান্নৈ, অদুগা তৌথোরকপা থৌওংসু চপ মান্নৈ। রাজনিতী দল অমগী মশাগী ওইজবা থিবা অমসুং ভোত ফংবগীদমক্তা খনবা।
কাশ্মিরদা তেরোরিজম্না মকা ফনবা, মীচমগী পুন্সি মাঙহনবা, মচু অহুমগী ফিরালবু লেপ্তনা থওই উইশিত্তবা অমসুং পুম্নমক অসিবু তুমিন্না য়েংদুনা লৈবা সরকার পানবা ভারত অমবু ঐখোয়না লৈবাক্কী নহাশিংদা খুৎশিন্নসি হায়রিরা? খুৎশিন্নরোই।
কাশ্মির অসিদি ভারতকী লুহুপকী লৈতেংনি। কাশ্মির অমসুং মসিগী মীয়াম্বু দিকেদ কয়াদগী লৈরক্লবা শিংনবশিংদগী মনিং-মখা তমহনবা হায়বসি ঐখোয়গী থৌদাংনি অমসুং ঐখোয়না মসিমক পাংথোকখি।
মরুপশিং,
ঐখোয়গী য়ুম্লোন্নবা লৈবাক্না ঐখোয়গী মাইয়োক্তা লান অহুম মায়থীখ্রে ঐখোয়না খঙই। মখোয়বু মায়থীবা পীবদা ঐখোয়না জৱাননা নুমিৎ ৭-১০দগী হেন্না চঙখিদে। অদুবু, মখোয়না দিকেদ কয়াদগী ভারতকী মাইকৈদা প্রোক্সি লান শোক্নদুনা লাক্লি। ভারত মচা লিশিং কয়াগী পুন্সি প্রোক্সি লান অসিদা মাঙখ্রে।
মমাংদা করি থৌওং চত্থরম্মি? তেরোরিজম, তেরোরিস্ত লান্দ অমসুং বোম্ব পোকখায়বা অসিদি লো অমসুং ওর্দরগী শিংনবা অমনি খল্লম্মি।
মসিগুম্বা থৌওং অমসুং ৱাখল্লোন অসিনা মরম ওইদুনা বোম্ব পোকখায়বা লেপখিদ্রিবনি, মীয়াম কয়া তেরোরিস্ত লান্দা হাৎখ্রিবনি অমসুং ইমা লৈবাকপু ইহিং নাইহিং তাদুনা লৈহনখ্রিবনি।
ৱা কয়া খন্নখ্রে, ৱারোল কয়া থমখ্রে, অদুবু থবক ওইনা করিগুম্বা খরা পাংথোকসি হায়বগী অয়াবদি পীখিদে।
নহাশিংগী ৱাখল্লোন্না লৈবাকপু নহা ওইবা ৱাখল্লোই কয়াগা লোয়ননা লৈবাক্না তুংলমচত্তা চঙশিনহল্লি। মসিনা মরম ওইরগা, সর্জিকেল স্ত্রাইক, এয়র স্ত্রাইক কয়া চত্থদুনা তেরোরিজম শৌগৎপা মীওইশিংগী ময়ুমক্তদা চঙদুনা পারা তম্বীখ্রিবনি।
মসিগী মহৈদি অদোম্না উবা ফংলে।
ঙসিদি, জম্মু অমসুং কাশ্মিরখক্তা নত্তনা লৈবাক্কী তোঙানবা মফমশিংদা শান্তি লৈরে। তোঙান্না তাবগী থৌওং অমসুং তেরোরিজম লাকশিন্দুনা থম্লে।
মরুপশিং,
মমাংগী মতমদা, অৱাং নোংপোক্কী মফমদা করি করম্বা থৌওং চত্থরম্মি হায়বা অদোম্না নীংথিনা খঙলমগনি।
মীয়ামগী অপাম্বা কয়া দিকেদ কয়াদগী নাথৈদুনা লাকখি।
লমদমসিগী মীয়ামদা খক নত্তনা মখোয়গী খুদোংচাদবশিং পুম্নমক উবিদনা লাকখি।
দিকেদ ৫-৬ হেনবদগী মফম কয়াবু লালহৌবগী থৌওংনা শোকহন্দুনা লাকখি। মশাগী অপাম্বা কয়া থাংগত্তুনা লালহৌলুপ মশিং কয়া থোক্লকখি। লুপশিং অসিনা গনতন্ত্রদা থাজবা থমদে। মীহাত মীপুন্না মখোয়গী পাম্বৈ অমসুং ৱারোইশিন্নি হায়না মখোয়না থাজদুনা লাকখি।
মসিগুম্বা মীহাত মীপুন অসিদা মীচম অমসুং সেক্যুরিতীগী মীওই কয়াগী পুন্সি মাঙখি।
অৱাং নোংপোক লমদমবু মশা মথন্নতা ঙাকথোকহন্দুনা ঐখোয়না লৈহনগদরা? ঐখোয়গী ইচিল ইনাওশিং অসিগী খুদোংচাদবশিং ঐখোয়না উশিন্নদনা লৈথোক্কদরা?
মসি ঐখোয়গী ৱাখল্লোন নত্তে, মসি ঐখোয়গী চৎনবী নত্তে।
অৱাং নোংপোক্কী মতাংদা পাউ-চেদা মরু ওইবা পাউ ফোঙলি। অদোম্না মীদিয়াদা উরম্বসু য়ারে। বোরোগী খুদোংচাদবশিংগী মতাংদা পুৱারী ওইবা য়ানচেগী খুৎয়েক পীনখ্রে।
অদোম্না লৈবাক্কী মসিগুম্বা মফমগী মতাংদা ঐহাক্না থীগৎহন্নীংই, অখন্ননা অসমগী মতাংদা। অৱাং নোংপোক ভারতনা করম্বা ফিভম মাইয়োক্নদুনা লাকখিবগে হায়বা অদোম্না খঙবা ঙমগনি। অদুবু, মখোয়গী ফিভমশিংদা অহোংবা লাকহন্নবা খোঙথাং অমত্তা পায়খৎখিদে।
ঐখোয়না অসুম্না অদুম লৈহন্সি হায়বরা?
লৈহল্লোই, কৈদৌনুংদা লৈহল্লোই।
ঐখোয়না অৱাং নোংপোক্কী চাউখৎ থৌরাংগীদমক্তা খোঙথাং কয়া অমা নাকল অমদা পায়খৎখি, অদুগা নাকল অমদনা, ঐখোয়না স্তেকহোলদর খুদিংগা ৱারী ৱাতাই শানখি। বোরোগী য়ানবা অসি থবকশিং অসিগী মহৈ অমনি।
ইকুই কুইখিদ্রিবা মমাংগী মতমদা, মিজোরম অমসুং ত্রিপুরাগী মরক্তা ব্রু ত্রাইবেলগী মতাংদা য়ানবা পুরকখিবা অদুসু ঐখোয়গী খোঙথাংগী শরুক অমনি। য়ানবা পুরকপা অসিদগী ব্রু ত্রাইবেলগী চহি ২৩দগী লৈরক্লবা শিংনবগী ৱারোইশিন পুরকখি।
নহা ওইবা ভারতকী ৱাখল্লোন হায়বদু মসিনি। ঐখোয়না লৈবাকপু মীয়ামগী থাজবা, তেংবাংবগা লোয়ননা তুংলমচত্তা পুশিল্লি।
মরুপশিং,
লৈবাক অসিগী করম্বা মীওইনা ঐখোয়গী আর্মীবু মপাঙ্গল লৈবা অমসুং শক্তি লৈবা ওইহন্নীংদবগে? মোদর্ন ৱার ফেসিলিতী কনানবু পামদবগে?
লৈবাক নীংবা মীপুম খুদিংনা মসি পামগনি।
ঐখোয়গী এয়র ফোর্সতা চহি ৩০দগী নেক্স জেনেরেসন ফাইতর প্লেন অমত্তা পীদনি লাক্লি হায়বসি অদোম্না থাজবরা?
অরীবা এয়রক্রাফশিং তোয়না এক্সিদেন্ত থোকই, ঐখোয়গী পাইলোতশিংগী পুন্সি তত্তনা মাঙলি, অদুগা অনৌবা এয়রক্রাফ লৈবগী থৌদাং পুরিবশিংনা হীরমসিগী মতাংদা করিসু নাচুংদনা লৈথোক্তুনা লাকখি।
ঐখোয়না মসিবু য়াগদরা? ঐখোয়গী এয়রফোর্সকী মপাঙ্গল শোন্থহনগদরা?
য়ারোই।
মমাংগী দিকেদ অহুমদা মওং মরিল তাদনা লৈরম্বা ফিভমদগী ঐখোয়না থবক পাংথোকপা হৌখি। দিকেদ অহুম ঙাইরবা তুংদা ঐখোয়গী লৈবাক্কী নেক্স জেনেরেসন ফাইতর প্লেন – রাফাইল লৈরিবা অসিদা ঐহাক্না নুংঙাইবা ফাওই। মসিনা অতিয়াদা য়াম্না থুনা পাইরগনি।
মরুপশিং,
অদোমদি য়ুনিফোর্ম শেৎপনি। য়ুনিফোর্ম্না মশাগী থৌদাংগা লোয়নৈ হায়বসু অদোম্না খঙই। মশাগী থৌদাং অসিনা ঐখোয়গী জৱানশিংনা ঙমখৈদা লৈবাক ঙাকহল্লি, লৈবাক মনুংদা তেরোরিস্ত অমসুং নাক্সালশিংগা মাইয়োক্নহল্লি।
মখোয়গী মফমদা বুল্লেত প্রুফ জেকেত লৈত্রবদি করি থোক্কনি হায়বা অমুক্তা খন্থসি।
ঐখোয়গী জৱানশিংদা বুল্লেত প্রুফ জেকেত লিৎহনবদা নুংঙাইতবা ঐখোয়গী সরকার অমা লৈরম্মি। জৱানশিংনা ইং ২০০৯দগী হৌনা বুল্লেত প্রুফ জেকেত পীনবা হায়জদুনা লাকখি, অদুবু শক্তি পায়রিবা মীওইশিংনা করিমত্তা তাবীখিদে।
ঐখোয়গী জৱানশিংনা তেরোরিস্ত অমসুং নাক্সালগী নোংমৈ মরুগী মমাংদা অদুমক মায়থীদুনা লৈগদরা?
মখোয়দি লৈবাক্কীদমক্তা থৱাই থাগনি হায়না ৱাশকখ্রবনি, মখোয়গী পুন্সিনা ঐখোয়গী পুন্সিদগী মমল য়াম্না হেল্লিবনি।
মরম অদুনা, ঐখোয়গী সরকারনা ঐখোয়গী জৱানশিংগী মশিং শুনবা বুল্লেত প্রুফ জেকেত ওর্দর তৌবখক্তা নত্তনা অতোপ্পা লৈবাকশিংদা বুলেত প্রুফ জেকেত এক্সপোর্ত তৌবগী মাইকৈদা ফাওবা থবক তৌরিবনি।
মরুপশিং,
ইশাগী ইমুংগী মীওইশিং আর্মীদা লৈবা কেদেত কয়া অমা অদোমগী মরক্তা য়াওরমগনি। অদোম্না অতোপ্পা মীওই থেংনবা খুদিংদা ঐহাক্কী পাবুং, খুরা, ইয়াম্বা নত্ত্রগা ইচে-ইচল আর্মীদা লৈ হায়না চাউথোকচনা পাউদমসি।
ঐখোয়না ঐখোয়গী জৱানশিংগীদমক্তা চাউথোকচবগী ইথিল অমা নুংদা য়াওনৈ। মখোয়গী লৈবাক সেবা তৌবগী থৌওংনা মরম ওইরগা ঐখোয়না মখোয়বু ইকায় খুম্নবগী ৱাখল্লোন মথন্নতা লাকই। অদুবু, মমাংগী সরকারনা ৱান রেঙ্ক, ৱান পেন্সনগী চহি ৪০দগী তাল্লক্লবা দাবি অমা পীবা ঙমদনা লাকখি। অমুক্কা হন্না হায়গেকো, ৱান রেঙ্ক ৱান পেন্সনগী চহি ৪০ হেল্লবা দাবি।
মসিগুম্বা চহি ৪০ হেল্লবা ৱান রেঙ্ক ৱান পেন্সনগী অপাম্বা থুংহনখিবসি ঐখোয়গী সরকারনি।
মরুপশিং,
ঙমখৈদা লৈরিবা ঐখোয়গী জৱানশিংনা ঐখোয়গী লৈবাক্কী ঙমখৈ অমসুং মীয়ামগী ঙাক শেনবতা নত্তনা লৈবাক্কী মিংচৎসু ঙাক শেল্লিবনি। মিংচৎ হায়বসিনা মনিং তম্বা লৈবাক অমগী খ্বাইদগী অহানবা শক্তাক্নি। লৈবাক্কী মিংচৎ ঙাক-শেল্লিবা থৌনা লৈরবা লান্মীশিংগী নেস্নেল ৱার মেমোরিএল অমা লৈহন্নবা নিংতম্বা ফংবা মতমদগী থম্বীনবা হায়জদুনা লাকখি। মান্নবা থৌওং ওইনা, থবক্তা থৱাই থাখ্রবা পুলিসশিংগী পুলিস মেমোরিএল অমসু থম্বীনবা হায়জদুনা লাকখিবনি।
মেমোরিএলশিং অসি শাবদা চহি ৫০-৬০ হেন্না ঙাইদুনা লাকখি হায়বসি অদোম্না থাজবা ঙমবরা?
মসিবু করম্বা থৌওংনো, করি ৱাখল্লোন্নো, লৈবাক অসিবু মখোয়না করম্বা লম্বীদা পুরম্লিবনো?
মীওই খরদি ভারতকী অথৌবশিংবু নাথৈবগী পাপ লঙলবনি।
ঐখোয়গী সেক্যুরিতী পর্সনেলশিংগী পুক্নিং থৌগৎপা অমসুং ইকায় খুম্নবগী মহুত্তা মখোয়দি মশাগী তোংজবা থীদুনা লৈথোকখি।
ঙসি তিল্লিবা এন.সি.সি. কেদেতশিংনা মসিবু শৌগৎকদরা?
নহাশিংনা পাম্বা খুদিংমক ঐখোয়গী সরকারনা পাংথোকখি। ঙসিদি, নেস্নেল ৱার মেমোরিএল অমসুং পুলিস মেমোরিএল অনিমক দিল্লীদা লৈরে।
মরুপশিং,
মিলিতরী সীস্তেমশিংনা ঙসিদি মালেমগী মফম খুদিংদা থাক কয়াদা অহোংবা পুনরক্লি। শমু নত্ত্রগা শগোল তোংদুনা লান শোক্নদরে হায়বা ঐখোয়না খঙই। মোদর্ন ৱারফিয়র অসিদা ঐখোয়গী আর্মী, নেভী অমসুং এয়রফোর্সনা অমগা অমগা তেংবাংনদুনা চৎপা তাবনি।
ঐখোয়গী ফোর্স অহুমগী মরক্তা তেংবাংনবা অমসুং পাউ ফাওনবগী মতৌ হেন্না ফগৎহন্নবা চীফ ওফ দিফেন্স স্তাফ কী ফম অমা শেম্নবা চহি কয়াদগী খন্ন-নৈনদুনা লাকখি।
অদুবু, ৱাফম অসি খন্ন-নৈনবখক্তদা লোইশিনখি, তেবল অমদগী তেবল অমদা ফাইল লান্নদুনা লোইশিনখি। থবক ওইনদি কৈদৌনুংদা পাংথোক্তনা লাকখি।
মসিদসু হান্নগুম্না চপ মান্নবা ৱাখল্লোন্নি – করিবু কান্নদোইনো, হান্নগুম্না অদুমক লৈজসনি!!!
মরুপশিং,
ঐখোয়গী সরকারনা মিলিতরী এফিয়র্স বিভাগ লিংখ্রে অমসুং সি.দি.এস. খনখ্রে।
তুমিন্না লৈশিনবা ঙম্লোই, থবক পাংথোকসি হায়বা নহাশিংগী ৱাখল্লোনগা মান্ননা থৌদাং অসি ঐখোয়না পাংথোক্লিবনি।
সি.দি.এস. লৈরবা তুংদা অমগা অমগা অমগা তিন্সিন্নরগা অহুম  ওই হায়বসি কাওবীগনি।
মরুপশিং,
লৈবাক অমনা মশাগী ঈশিং মাঙহনবা হায়বসি অদোমগী ৱাখলনা লাম্বা ঙম্বরা? ভারতনা মসিমক তৌরম্মিবনি। ভারতকী লৌমীশিংনা ঈশিং তাঙবগী অৱাবা মাইয়োক্নরম্মি, অদুগা লৈবাক্কী ঈশিং অসিনা পাকিস্তান্দা চেন্থরম্মিবনি। ভারতকী লৌমীশিংদা ঈশিং অসি ফংহন্নবা কনা অমত্তা হোৎনখিদে, মথৌনা লৈখিদে। ঐখোয়গী ঈশিং পাকিস্তান্দা চেন্থরিবা থিংনবা ঐখোয়না ৱারেপ লৌখি অমসুং মসিগী থবকসু খোঙজেল য়াঙনা চত্থরি। ভারতকী ঈশিংদি ভারত্তা অদুমক লৈগদবনি।
মরুপশিং,
লৈবাক অসিনা মনিং মখা তম্বা মতমদা, লৈবাক অনি খায়দোকখ্রিবসি কনাগী পাউতাক্তগীনো, কনাগী কান্নবগীনো? নিংতম্বা ভারতকী চুক্লি পায়খিবা মীওইশিংনা লৈবাক খাইদোকপগী ৱাফম য়ানখি। ঐহাক য়াম্না কুপ্নদি চঙবদি পামদ্রে।
মীচঙ মীখায় নাইদবা হিস্তোরিয়নশিংগী লাইরিক, অফবা লাইরিক পারবদি অদোম্না অচুম্বা করিনো খঙগনি। ঙসিদি, নহাশিংনা অরানবা পাউ করিনো খঙদুনা অচুম্বা খঙবগী মতম লাক্লবনি, সিতিজনশিপ এমেন্দমেন্ত এক্তকী মরমদা খঙগদবনি।
মরুপশিং,
নিংতম্বা ফংলবা তুংদা, মনিং তম্বা ভারতনা পাকিস্তান, বাঙ্গলাদেশ অমসুং অফঘানিস্তান্দা লৈরিবা হিন্দু, সিখ অমসুং অতোপ্পা মাইনোরিতীশিংদা মখোয়না ভারত্তা লাকপা পাম্লবদি লাকপা য়াগনি হায়না ৱাশকখিবা লৈ। ভারতনা ৱাশক অদু ঙাক্কনি।
গান্ধীজীনা পাম্লম্বা অদুসু মসিনি, মসিমক ইং ১৯৫০গী নেহরু-লিয়াকত এগ্রীমেন্তকী সেন্তিমেন্তনি। হায়রিবা লৈবাকশিং অসিদা মশাগী লাইনীংগী মরমদগী মীওৎ মীনৈ নংলিবা ভারতকী নাগ্রিকশিংদা চঙজফম পীবা হায়বসি ভারতকী থৌদাংনি। অদুবু, হীরম অসি নাথৈদুনা লাকখি।
ভারতকী নাগ্রিকশিংগী মফমদা পুৱারী ওইরবা মওংদা মীওৎ মীনৈ তৌরিবা অসিবু থিংনবগীদমক্তা সিতিজনশিপ এমেন্দমেন্ত এক্ত ঐখোয়না চৎনহনবা মতমদা রাজনিতী দল খরনা মশাগী ভোত লেংদনা ফংনবগীদমক্তা মসিগী মাইয়োক্তা লেপখিবনি।
মীওইশিং অসিনা হোৎনরিবসি কনাগী কান্নবগীনো?
পাকিস্তান্দা লৈরিবা মাইনোরিতীশিং অসিদা তৌবীরিবা মীওৎ মীনৈশিং মখোয়না উবা ঙমদ্রিবা করিগীনো?
পাকিস্তান্দা পাংথোক্লিবা নুংঙাইত্ত্রবা থৌওংশিং অসি মখোয়না করিগীদমক্তা নাথৈরিবনো?
মরুপশিং,
পাকিস্তান আর্মীনা মতম খরগী মমাংদা সেনিতেসন স্তাফকী মীওই খরা খনবগী এদভর্তিজমেন্ত অমা থোকখি। মদুদা করি ৱারোল ইখি হায়বা অদোম খঙবরা?
মুস্লিম নত্তবা মীওই খক্তনা থবক অসিগী চে থারকপা য়াগনি হায়খি। মসি কনাগীদমক্তা থোকপা এদভর্তিজমেন্তনো? মসি ঐখোয়গী তাথী তাওই তৌবীরবা ইচিল ইনাওশিংগীনি। মখোয়শিং অসি পাকিস্তান্দা য়াম্না হন্থবা মিৎয়েন্দা য়েংই। মসিগুম্বা ফিভমদা মখোয়না হিংলিবনি।
মরুপশিং,
মীওই কয়া অমনা লৈবাক খাইদোক্নবা মতমদা ভারত থাদোক্তুনা চৎখি। অদুবু, মখোয়না থনম্লবা লন থুমগী ক্লেম মখোয়না তৌরি।
শহরগী ময়াইদা লৈবা অমসুং লুপা করোর লাখ কয়াগী শেনফম ওইরিবা লন থুম অসিগী তসেংবা মপুদি ভারতনা ওইফম থোক্লবসু, লৈবাক অসিনা মসিবু শিজিন্নফম খঙদনা লৈরকপনি। ইনেমী প্রোপর্তী বিল অসি দিকেদ কয়াদগী চৎনদনা লাকখি। মসিবু চৎনহন্নবা ঐখোয়না হোৎনফম থোকপা হোৎনখি।
মসি কনাগী কান্নবগীদমক্তা পাংথোক্লিবনো, ঐহাক অমুক্তা হংগে?
সিতিজনশিপ এমেন্দমেন্ত এক্তকী মাইয়োক্তা লৈবা মীওইশিং অসিমক ইনেমী প্রোপর্তী লোগী মাইয়োক্তা লৈরিবনি।
মরুপশিং,
লৈবাক খাইদোকপদগী হেক হৌদুনা, মতমদুগী ইস্ত পাকিস্তান, হৌজিক্না বাঙ্গলাদেশ ওইরবা অসিগা ঐখোয়গী ঙমখৈগী মতাংদা মুক্নবা লৈদুনা লাকখি। শিংনবা অসিগী ৱারোইশিন পুরক্নবা মশক থোকপা থৌদাং অমত্তা পাংথোকখিদে।
ঙমখৈগী চয়েৎনবা লোইশিন্দ্রবদি, মীতোপ চঙশিল্লক্লিবা অসি করম্না থিংবা ঙমগনি?
ইশাগী কান্নবগীদমক্তা শিংনবা কয়া অদুমক লেংদনা লৈহনবা, মীতোপকী থৌওং থিংদবা, ইশাগী রাজনিতী শান্নবা, থৌওংশিং অসি ঐখোয়গী লৈবাক্তা চত্থদুনা লাকখি।
বাঙ্গলাদেশকা লৈনবা ঙমখৈগী য়েৎনবা লোইশিনখিবা অসি ঐখোয়গী সরকারনি। অফবা মরী লৈনবা ঐখোয় লৈবাক অনিনা ফম্মিন্নদুনা, অমনা অমগী ৱা তাদুনা, ভাব তান্নদুনা, লৈবাক অনিমক্না পাম্বা ৱাফমদা য়ানবা পুরকখি। ঐখোয়গী ঙমখৈগী চয়েৎনবা লোইশিনবতা নত্তনা ভারত অমসুং বাঙ্গলাদেশকী মরীসু পুৱারীগী থাক্তা য়াম্না ফগৎলে। লৈবাক অনিমক্না লাইরবগী মাইয়োক্তা লান্থেংনমিন্নরি।
মরুপশিং,
লৈবাক খাইদোক্নবা মতমদা চেদা লৈই অমা চিংখি। লৈবাক অনি থোক্না খায়দোকখি। চেদা য়েকখিবা লৈইদুনা ঐখোয়বু গুরুদ্বারা কর্তারপুর সাহিবতগী খাইদোকখি, মসিনা পাকিস্তানগী শরুক ওইখি।
কর্তারপুর অসিদি গুরু নানক্কী মফম্নি। লৈবাক মীয়াম করোর কয়াগী থাজবগা মফমসিগা শেংলবা মরী লৈনবনি। মসিবু করিগী মীঙোন্দা পীথোক্লিবনো? পাকিস্তানগী লান্মী ৯০,০০০বু ঐখোয়না লানফা ওইনা ফাখিবা মতমদা, কর্তারপুর সাহিব ফাওবদি ঐখোয়গী ইফমদা হন্দোক্লকউ হায়খিদ্রিবা করিগীনো?
মদুসু তৌখিদে। সিখ কয়া অমনা গুরুগী লমদমসিদা লাই খুরুম্বা ফংজনবা কর্তারপুর সাহিবতা লায়না চত্থোক চৎশিন তৌবা য়ারকপগী মতম খৌরাংনা ঙাইদুনা লাকখি। ঐখোয়গী সরকারনা কর্তারপুর কোরিদোর শাদুনা মসিসু ওইথোকহনখি।
মরুপশিং,
রাম জন্মভুমীগী কেসন কোর্ত্তা মতম শাংনা পন্দুনা লৈখিবগী মরমদি মীওই খরনা মরু ওইবা হীরমদি ৱারোইশিন পুরক্তনা লৈসনু অমসুং মীয়াম্বু খাইদোক্তুনা লৈহন্সনু হায়না খনবদগীনি। ৱায়েল থীন্থহন্নবগীদমক্তা হায়রিবা মীওইশিংনা কোর্ত্তা তোয়না চত্তুনা হোৎনখিবনি। মখোয়না করি পাম্বৈশিং শিজিন্নখি হায়বা লৈবাক অসিনা উরবা ঙাক্তনি। ঐখোয়গী সরকারনা মখোয়গী থৌওং মীয়ামদা খঙহনখি, অদুগা ঙসিদি, মরু ওইবা কেস অসিগী ৱায়েল থোক্লে।
মরুপশিং,
ঐখোয়গী সরকারনা দিকেদ কয়া লিরবা শিংনবা কয়াগী ৱারোইশিন পুরক্নবা ৱারেপ লৌখিবশিংবু মীয়ামগী মরক্তা নাক-পাত তাহন্নবা শিনবা মীওইশিং লৈবাক্না মশক খঙলে।
ঐহাক্না অমুক্কা হন্না হায়গে – লৈবাক অসিনা য়েংলি অমসুং খঙলি। মখোয়না তুমিন্না লৈ, অদুবু পুম্নমক খঙলি। হায়রিবা মীওইশিং অসিনা ভোত ফংনবগীদমক্তা অরানবা পাউ শন্দোক্তুনা লাক্লি হায়বা খঙলে।
খুন্নাই অমদা তোঙানবা ফম কয়া পায়রিবা মীওইশিং শেবাক ফাক্লে। মখোয়গী ৱারোলনা মখোয়গী অশেংবা শক্তাক অমসুং ৱাখল্লোন মীয়ামদা ময়েক শেংনা খঙহল্লে।
মীওইশিং অসিনা লৈবাক্তগী মশাগী অপাম্বনা হেন্না ৱাংনা থমদুনা লাকখি। মখোয়গী ভোত ফংনবা শান্নবা রাজনিতীনা মরম ওইদুনা দিকেদ কয়াগী শিংনবগী ৱারোইশিন পুদনা অদুমক লাকখি।
মরুপশিং,
অদোম পোক্ত্রিঙৈগী ইং ১৯৮৫-৮৬তা সুপ্রীম কোর্তনা ঐখোয়গী অতোপ্পা ইচে-ইচলশিংনা ফংলম্বা হকশিং মুস্লিম নুপীশিংদসু ফংহনবগী পুৱারী ওইরবা ৱায়েল লাউথোকখি। অদুবু, হায়রিবা মীওইশিং অসিনা সুপ্রীম কোর্তকী ৱায়েল য়াখিদে। মুস্লিম ইচে-ইচল অমসুং ইচানুপী লাখ কয়াগী পুন্সিবু ত্রিপল তলাক্না মরম ওইরগা অৱাবা তাহনখিবগী মরম অসি মখোয় নত্তবরা?
মীওই খরগী অপাম্বা পীবগী রাজনিতী শান্নবনা মরম ওইরগা মুস্লিম নুপীশিংবু ত্রিপল তলাক্তগী মনিং তমহনখিদবনি। মালেমগী মুস্লিম লৈবাক কয়ানা ত্রিপল তলাক থিংখ্রবা মতুংদা ফাওবা, হায়রিবা মীওইশিং অসিনা ভারত্তদি থিংহনখিদবনি।
মসিদসু, মান্নবা ৱাখল্লোন অদুমক্নি – করিমত্তা হোংহল্লোই, অতোপ্পবুসু হোংহল্লোই হায়বসিনি!!!
মরম অদুনা, লৈবাক্না মখোয়গী অতোপ্পা মহুৎ শিন্দোক্লিবনি। ত্রিপল তলাক্কী মাইয়োক্তা আইন শেমখিবা অমসুং মুস্লিম নুপীশিংদা মখোয়গী অনৌবা হক পীখিবসি ঐখোয়গী সরকারনি।
মরুপশিং,
নিংতম্লবা মতুংদা, লাঞ্চেল্লকপা মীওই কয়া ঙসিগী থৌরম শিল্লিবা লৈবাক্কী কোনুং দিল্লীদা লৈরকখি। মতম হৌখিবগী মতুং ইন্না, অতোপ্পা মীওই লাখ কয়া অমসু দিল্লীদা লাক্তুনা লৈনখি। দিকেদ কয়াদগী হৌনা, কোলোনী ১৭০০ হেনবদা লৈবা মীওইশিংনা মশাগী প্রোপর্তী রাইত ফংদনা লাকখি। মখোয় মশাগী ময়ুম ওইজরবসু, আইনগী মিৎয়েংদদি মখোয়গী য়ুম ওইনা উদে। মীওই লাখ ৪০ হেনবনা মখোয়গী মফমদা প্রোপর্তী রাইত ফংহনবীয়ু হায়না তান্দুনা লাকখি।
অদুবু, মখোয়গী অপাম্বশিংদা দিকেদ কয়াসিদা কনা অমত্তনা মিৎয়েং চঙবীখিদে। ঐখোয়গী সরকারনা মসিগীদমক্তা হোৎনবা মতমদা, ঐখোয়গী ইফমদা অয়েৎপা কয়া পীরকখি।
দিল্লীগী মীয়াম লাখ ৪০গী অৱাবা কোকহনখিবা অসি নহা ওইবা অমসুং অনৌবা ভারতননি। সরকারগী ৱারেপ অসিনা হিন্দু, মুস্লিম, সিখ অমসুং খৃস্তিয়নশিংদা কান্নবা পীগনি।
মরুপশিং,
ঐখোয়গী ওইনা নাগ্রিক খুদিংমক মরু ওই অমসুং ঐখোয়না ৱাখল্লোন অসিগা লোয়ননা তুংলমচত্তা চঙশিল্লি। ঐহাক্না মমাংদসু পনখ্রবনি, অসমগী ব্রু-রিয়াং ত্রাইবশিংবু মশা মথন্তনা লৈজনবা থাদোকপীখি। ঐখোয়গী সরকারনা মখোয়গী খ্বাইদগী চাউবা শিংনবগী ৱারোইশিন পুরকখি। মিজোরমদগী নান্থোক্তুনা লাকখিবা মীওইশিংনা ত্রিপুরাদা খুন্দা লৈতাখি। মখোয়না চহি কয়াদগী রিফ্যুজী ওইনা হিংদুনা লাকখি। মখোয়গী লৈফম লৈরমদে অমসুং মখোয়গী অঙাংশিংগী তুংগী মতম হায়বদুসু লৈরমদে।
মমাংগী সরকারনা মখোয়গী শিংনবশিংবু নাথৈদুনা লাকখি। ঐখোয়না মখোয়বু অমত্তা ওইনা পুশিন্দুনা ৱারোইশিন অমা পুরকখি। লাক্কদৌরিবা চহিশিং অসিদা মীওইশিং অসিগী পুন্সি মহিং লাইহন্নবগীদমক্তা সরকারনা লুপা করোর ৬০০ থাদনবা থৌরাং য়াৎলি।
মরুপশিং,
ঙসিগী মফমসিদা লৈরিবা নহা খুদিংনা লৈবাক অসিদগী শেঞ্জা থুমজা মুৎখিবা পাম্মি। ঐখোয়গী লৈবাক্কী রিসোর্সশিংবু শেঞ্জা থুমজানা শুম্না চাবগুম্না লোইনা মাঙহল্লে। ইনাক খুনববু হেন্না ইনাক খুলহল্লে, লাইরবশিংবু হেন্না লাইরহল্লে। লৈবাক্কী প্রধান মন্ত্রীনা মমাংদা অমুক্লক হায়খি, কেন্দ্র সরকারনা করিগুম্বা লাইরবশিংদা লুপা ১ থাদবা মতমদা, মখোয়গী মফমদা শুপ্নগী পৈশা ১৫খক য়ৌই। মসি অচুম্বা ৱাফম্নি। ফিভম অসিদা অহোংবা পুরক্নবা করি তৌখি? মমিংগী ওইবা নম্থাক্কী থবক্ষরা তৌখি। তসেংবা থবক্তি পাংথোকখিদে।
ঐখোয়গী সরকারনা জন ধন, আধার অমসুং মোবাইল ফোন অমসুং মতমগী তেক্নোলোজী শিজিন্নদুনা শেঞ্জা থুমজাগী মাইয়োক্তা লান্দাখি। লুপা করোর ১,৭০,০০০ হেনববু অরানবা মীওইশিংগী মখুত্তা তাহন্দনবা ঐখোয়গী সরকারনা মায় পাকপা থবক পাংথোকখি।
মরুপশিং,
লৈবাক অসিদা ইং ১৯৮৮দা বেনামী প্রোপর্তীগী মাইয়োক্তা আইন অমা শেমখি। লৈবাক্কী পার্লিয়ামেন্তনা মসিগী অয়াবা পীখিবনি। অদুবু, আইন অসি চহি ২৮গী মতুংদা চৎনবা হৌখি। ঐহাক্না পনখ্রিবা মীওইশিং অসিনা বেনামী প্রোপর্তীবু ত্রাশ বাস্কেত ওইনা খনখিবনি।
বেনামী প্রোপর্তী চৎনহনবতা নত্তনা আইন্না য়াদবা লুপা করোর কয়াগী প্রোপর্তীবুসু ঐখোয়গী সরকারনা আইন অসিগী মখাদা ফাগৎখি।
ঐহাক্না অদোমগী মফমদা ৱাহং অমগা হংগে, মসিগী পাউখুম তাবদা অদোম ঙক্কনি।
অদোমগী য়ুমগী চাকখুমদা মীওই ৪০০-৫০০ চলহনবা ঙমগদরা?
ঙম্লোই!!!
ফরে, চাকখুম অসিদা মীওই ২০০০-৩০০০ চলহনবা ঙমগদরা?
ঙম্লোই!!!
ঐহাকসু মসি খঙই। অদুবু, ঐখোয়গী লৈবাক্তা মসিমক চেদা তাদুনা ওইথোক্লিবনি। চাকখুম অমদগী কম্পেনী ৪০০-৫০০ চলায়রম্লিবনি। কম্পেনীশিং অসিগী মীওই কয়া অমসু লৈ হায়দুনা চেদা তারম্লিবনি।
কম্পনীশিং অসিনা করি থবক তৌবগে? মফম অমদগী মফম অমদা ব্লেক মনী পুথোক পুশিন তৌবা। মসি মখোয়গী মোদস ওপরান্দীনি।
ঐখোয়গী সরকারনা মসিগুম্বা চিংননীংঙাই ওইবা শেল কম্পেনী লাখ ৩.৫ হেন্না থিংজিনখি।
থবক অসি মমাংদা পাংথোক্লম্বা য়াবনি। অদুবু পাংথোক্কে খনবগী ৱাখল লৈরমদে। অনৌবা ভারতকী ৱাখল্লোন অসি লৈরমদে।
ঐখোয়দি শিংনবগী ৱারোইশিন পুরকপা পাম্মি, মসিবু য়ৈথদুয়া থম্বা পামদে।
জি.এস.তি., লাইরবশিংগী রিজর্বেসন পীবা নত্ত্রগা রেপকুম্বা ফত্ত্রবা ক্রাইমদা চেন্নবা মীওইশিংবু শিবগী দন্দি পীবগুম্বা মীয়ামগী অপাম্বশিং ঐখোয়গী সরকারনা পাংথোক্তুনা লাক্লি।
মরুপশিং,
২০শুবা চহি চাগী হৌখ্রবা চহি ৫০ অমসুং ২১শুবা চহি চাগী হৌখ্রবা চহি ১৫-২০দি দিকেদ কয়াদগী লাক্লবা খুদোংচাদবশিংগা লোয়নদুনা ঐখোয়না হিংলকখি। ‘
মসিগুম্বা ফিভম অসি লৈবাক অমত্তনা পাম্বা নত্তে। ঐখোয় ভারতকী মীয়াম্না মসি ওইথোকহল্লোইদবনি। মসিগুম্বা শিংনবশিংদগী লৈবাকপু পুন্সি চুপ্পগী মনিং তমহনবা হায়বসি ঐখোয়গী থৌদাংনি।
হৌরক্লিবা চারোন শুরোনশিংদা শিংনবশিং ফংহনবা হায়বসি মখোয়গী মফমদা মীচং মীখায় নাইবনি। মসি ঐখোয়না থোকহল্লোইদবনি।
লৈবাক অসিনা তসেংনা মায় পাক্নবগীদমক্তা পনখ্রিবা ফত্তবা থৌওংশিংদা শরুক য়াবা মীপুম খুদিংগী মশক তাক্নবা ঐহাক্না হোৎনরি। ঐখোয়গী তুংগী চারোন শুরোন্না মসিগুম্বা অৱাবা থেংনদনবা ঐহাক্না মীয়ামগী খোন্থী চারিবনি।
মীয়ামগী মীনোক মৈশা পুম্নমক থেংনগে হায়না ঐহাক্না শেম শারি, অদুবু লৈবাক অসিদগী পোৎলুম অসিদি শোইদনা লৌথোক্লমগনি।
ঐহাক্কী সরকারনা লৌবা ৱারেপ্না মরম ওইরগা ঐহাক্কী পোপুলেরিতী য়াম্না হন্থরে হায়না মীওইশিং অসিনা ফোরেন মীদিয়াদা অরানবা পাউ শন্দোক্লি। মোদীদি মখোয়গী থৌওংশিং অসিগা মান্ননবা পোকপা নত্তে। অহোংবা লাক্লবা ভারত অসি মখোয়না খঙদ্রে।
ঐহাক্না চহি কয়াদগী মখোয়গী প্রেসর মাইয়োক্নদুনা লাক্লি। মখোয় মশানা মশা খঙজবদগী ঐহাক্না মখোয়বু হেন্না খঙই।
মরুপশিং,
শিংনবা কয়াদা পন্দুনা লৈরগা লৈবাক অমনা করম্না চাউখৎকনি?
ঐখোয়না লাং অসিদগীসু থোক্লি অমসুং শিংনবশিংগী ৱারোইশিনসু পুথোকলি।
ঐখোয়না লৈবাক অসি মপাঙ্গল কলহনবা তাবনি, চাউখৎপগী অনৌবা থাক্তা পুখৎপা তাবনি।
ঐখোয়না ইং ২০২২দা নিংতম্বগী চহি ৭৫ মপুং ফাবগী নুংঙাইবা ফোংদোকপা মতমদা শিংনবশিং অসিদগী নিংতম্নবা হোৎনগদবনি।
নিংতম্বদগী হৌনা থেংনরক্লিবা শিংনবশিংদগী থোক্লকপা মতমদা মদুনা হন্দক্কী দিকেদ অসিদা অনৌবা ভারতকী মপাঙ্গল হাপকনি।
লৈবাক অমনা মশাগী অরিবা শিংনবশিংদগী কোকপা মতমদা, মশাগী তৌবা ঙম্বগী মতিকসু শরুক কয়া কয়া হেনগৎলক্কনি।
ভারতকী শক্তি অসি শিজিন্নফম মফমদা শিজিন্নরক্কনি।
নহা ওইবা ভারত অসিনা মরিশুবা ইন্দস্ত্রীএল রিভোল্যুসন্দা অচৌবা থৌদাং য়াগদবনি। ঐখোয়না ঐখোয়গী শেন্মিৎলোনবু অনৌবা অৱাংবা থাক্তা পুগদবনি।
ঐখোয় পুন্না লৈবাক অসিবু মরোমদোম লেপচবা ঙমহনগদবনি, শক্তি লৈবা, নুংঙাই য়াইফবা অমসুং তেক্ত কায়দবা ভারত ওইহনগদবনি।
মরুপশিং,
ইং ২০২২ অমসুং হন্দক্কী দিকেদ অসিদি য়াম্না চাউবা খুদোংচাবা অমনি। মসিগী খ্বাইদগী চাউবা মপাঙ্গলদি নহাগী পাঙ্গল অসিনি। শক্তি অসিনা লৈবাকপু শেন্নদুনা লাক্লি অমসুং শক্তি অসিনা দিকেদ অসিবুসু নীংথিনা শেন্নগনি।
অদুনা, ঐখোয় পুম্নমক ইশাগী থৌদাংগী লম্বীদা চৎলসি।
শিংনবশিংগী ৱারোইশিন পুরক্লবা তুংদা লৈবাক শেম্বগী অচৌবা পান্দম কয়া ঙাইদুনা লৈরি।
ঐখোয়না পান্দমশিং অসিবু পুন্না য়ৌমিন্নগনি। মসিগুম্বা থাজবা অসিগা লোয়ননা, ঐহাক্কী ৱারোল লোইশিঞ্জগে।
ঐহাক্না অদোমগী মমল য়াম্লবা মতম খরা লৌরে।
ঐহাক্না পুম্নমকপু অমুক্কা হন্না থাগৎচরি।
ভারত ইমানা য়াইফরে!!!
জয় হিন্দ!!!